פארק טראמל

פארק מונרו טראמל (באנגלית: Park Trammell; 9 באפריל 1876 – 8 במאי 1936) היה עורך דין ופוליטיקאי אמריקאי ממדינת פלורידה. טראמל ייצג את פלורידה בסנאט של ארצות הברית משנת 1917 ועד מותו בשנת 1936. בתור יושב ראש ועדת הסנאט לענייני הצי, הוא היה דמות מרכזית ביצירת כמה חוקים ששיקמו וחיזקו את הצי האמריקאי. לפני כן כיהן כמושל פלורידה וכתובע הכללי של המדינה.

 ביוגרפיה 
 ראשית חייו והשכלה 
טראמל נולד ב־9 באפריל 1876 במחוז מייקון שבאלבמה. בילדותו עברה משפחתו לחוות הדרים ליד העיר לאקלאנד שבפלורידה. בשנת 1898 החל ללמוד באוניברסיטת ואנדרבילט, אך עזב כדי להתגייס לצבא ארצות הברית במלחמת ארצות הברית–ספרד. הוא שירת בחיל האפסנאות והוצב בעיר טמפה, פלורידה.
לאחר המלחמה למד באוניברסיטת קמברלנד, והשלים את לימודיו בשנת 1899. באותה שנה הוסמך לעריכת דין בפלורידה.

 ראשית הקריירה 
טראמל, שהיה חבר המפלגה הדמוקרטית, נבחר לראש עיריית לאקלאנד בשנת 1900 ונבחר שוב בשנת 1901. בשנת 1902 נבחר לבית הנבחרים של פלורידה כנציג מחוז פולק, וב־1904 נבחר לסנאט של פלורידה מטעם אותו מחוז. בין השנים 1905–1907 כיהן כנשיא הסנאט של פלורידה, אך התפטר כעבור שנה וחזר לעיסוקו הפרטי בעריכת דין.

בשנת 1909 מונה על ידי המושל  לתפקיד התובע הכללי של פלורידה, התשעה־עשר במספר.

 מושל פלורידה 
בבחירות למשרת מושל המדינה בשנת 1912 התמודד טראמל על ירושת גילכרייסט. לאחר שניצח בפריימריז הדמוקרטיים, הביס ארבעה מועמדים נוספים בבחירות הכלליות וזכה בכ־80% מהקולות. יריבו המרכזי היה הסוציאליסט תומאס ו' קוקס.

בתקופת כהונתו כמושל, העביר טראמל חוקים שונים בתחום העבודה, תמך בחוק לפיקוח על הוצאות הבחירות, והקים ועדת מס מדינתית לשם איזון הערכות שווי הנכסים בין המחוזות. עם זאת, תקופת כהונתו התאפיינה גם בגזענות גלויה: הוא תמך בהפרדה גזעית והתעלם ממעשי לינץ' שבוצעו באפרו-אמריקאים. בתקופת כהונתו כתובע הכללי לא הועמד לדין איש בגין 29 מקרי לינץ' של שחורים, וגם במהלך כהונתו כמושל לא ננקטו צעדים כנגד 21 מקרים נוספים.

 כהונתו בסנאט של ארצות הברית 
לאחר התיקון ה־17 לחוקה בשנת 1913, נקבע כי סנאטורים ייבחרו בבחירות ישירות על ידי העם. טראמל התמודד בבחירות לסנאט בשנת 1916, ניצח את הסנאטור המכהן נייתן ברייאן בפריימריז הדמוקרטיים, ובהמשך גבר בבחירות הכלליות על הרפובליקני ויליאם ר. אוניל עם כמעט 83% מהקולות.

כסנאטור, טראמל לעיתים סטה מעמדת מפלגתו. הוא התנגד, למשל, למועמדים לבית המשפט העליון הרלן סטון בשנת 1925 וג'ון ג'יי. פארקר בשנת 1930, כאשר הראשון מונה לבסוף לתפקיד.

אף שבעבר נחשב לליברל, הצטרף טראמל במהלך השפל הגדול ל"קואליציה השמרנית" – קבוצה של חברי קונגרס שהתנגדו ל"ניו דיל" של הנשיא פרנקלין דלאנו רוזוולט, בטענה שהוא ליברלי מדי, אף כי באופן כללי תמך ברוזוולט. ברחבי הדרום החלה באותה תקופה תנועה של דמוקרטים דרומיים ששינו את עמדתם כלפי המדיניות הכלכלית של רוזוולט.

בפריימריז הדמוקרטיים לסנאט בשנת 1934, שהיוו מבחן פופולריות ל"ניו דיל" בפלורידה, ניצב טראמל בפני התחרות הקשה ביותר בקריירה שלו. בין יריביו היו חבר בית הנבחרים לשעבר קלוד פפר (שייצג את הזרם הליברלי), עורך הדין צ'ארלס א. מיטשל, הסנאטור המדינתי ג'יימס פ. סייקס, וחברת הוועדה הדמוקרטית הורטנס ק. וולס. אף שהמאבק העיקרי היה בין טראמל לפפר, פיצול הקולות גרם לסיבוב שני, שבו טראמל ניצח בפער של 2% בלבד. בבחירות הכלליות הוא רץ ללא מתחרים.

בשנת 1934 היה שותף לחקיקת חוק וינסון־טראמל יחד עם חבר הקונגרס קרל וינסון, חוק שאיפשר החלפת אוניות מיושנות ובניית אוניות חדשות כדי לחזק את הצי האמריקאי מול האימפריה היפנית.

למרות פעילותו, נחשב טראמל בעיני עמיתיו לסנאטור חסר תועלת יחסית, שכן החמיץ 642 מתוך 3,168 הצבעות שמיות במהלך כהונתו. עם זאת, הוא נותר אהוד מאוד על ציבור הבוחרים בפלורידה.

הוא כיהן כיושב ראש ועדת ההוצאות במשרד האוצר בין השנים 1917–1919, וכיושב ראש ועדת הסנאט לענייני הצי בין 1933 למותו בשנת 1936.

 מותו ומורשתו 
טראמל נפטר בביתו שבוושינגטון די. סי. ב־8 במאי 1936. הוא נקבר בבית העלמין רוזלאון בעיר לאקלאנד.
מסמכיו האישיים כסנאטור נתרמו לאחר מותו לספרייה הציבורית של לאקלאנד ולאוניברסיטת פלורידה, בעוד שמסמכיו מתקופת כהונתו כמושל נשמרים בארכיון המדינה של פלורידה.

בשנת 1955 נקרא על שמו בניין הספרייה הציבורית של לאקלאנד – "בניין פארק טראמל", המשמש כיום את לשכת המסחר של לאקלאנד. בניין נוסף הנושא את שמו, שנבנה בשנת 1955 בטמפה, משמש את לשכת המסחר של העיר. בניין פארק טראמל בבית החולים הפסיכיאטרי המדינתי בצ'טהוצ'י, פלורידה, שהוקדש בשנת 1956, משמש כיום לאשפוז חולים גריאטריים.

 חיים אישיים 
טראמל נישא לווירג'יניה דארבי ב־21 בנובמבר 1900, והשניים היו נשואים עד מותה בשנת 1922. בשנת 1934 נישא בשנית לביאטריס פדג'ט, אישה גרושה אם לילד אחד. לטראמל עצמו לא נולדו ילדים.

 קישורים חיצוניים 




קטגוריה:אמריקאים ילידי אלבמה
קטגוריה:מושלי פלורידה
קטגוריה:מושלי מדינות ארצות הברית מהמפלגה הדמוקרטית
קטגוריה:התובעים הכלליים של פלורידה
קטגוריה:חברי הסנאט של ארצות הברית מפלורידה
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1876
קטגוריה:אמריקאים שנפטרו ב-1936